CELEX: 32010R0731
Language: et
Date: 2010-08-11
Title: Komisjoni määrus (EL) nr 731/2010, 11. august 2010 , teatavate kaupade klassifitseerimise kohta kombineeritud nomenklatuuris

14.8.2010   
            
            
               ET
            
            
               Euroopa Liidu Teataja
            
            
               L 214/2
            
         KOMISJONI MÄÄRUS (EL) nr 731/2010,
   11. august 2010,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:
   
               (1)
            
            
               Määrusele (EMÜ) nr 2658/87 lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
            
         
               (3)
            
            
               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
            
         
               (4)
            
            
               On asjakohane sätestada, et liikmesriikide tolliasutuste väljastatud siduvale tariifiinformatsioonile, mis käsitleb kombineeritud nomenklatuuri kaupade klassifitseerimist, kuid mis ei ole kooskõlas käesoleva määrusega, võib siduva tariifiinformatsiooni valdaja tugineda veel kolme kuu vältel vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik) (2) artikli 12 lõikele 6.
            
         
               (5)
            
            
               Käesoleva määrusega ettenähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Liikmesriikide tolliasutuste väljastatud siduvale tariifiinformatsioonile, mis ei ole kooskõlas käesoleva määrusega, võib vastavalt määruse (EMÜ) nr 2913/92 artikli 12 lõikele 6 tugineda veel kolme kuu vältel.
   Artikkel 3
   Määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. august 2010
      
         
            Komisjoni nimel, presidendi eest
         
         
            komisjoni liige
         
         Štefan FÜLE
      
   
   
      (1)  EÜT L 256, 7.9.1987, lk 1.
   
      (2)  EÜT L 302, 19.10.1992, lk 1.
   
      LISA
      
                  Kauba kirjeldus
               
               
                  Klassifikatsioon
                  (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Audio-videoseadmestik, millel on järgmised põhikomponendid:
                              
                                          —
                                       
                                       
                                          10 digitaaluniversaalplaadi (DVD) tüüpi videosignaalide taasesitusseadet;
                                       
                                    
                                          —
                                       
                                       
                                          10 maatriks-vedelkristallkuvari (LCD) tehnoloogial põhinevat projektorit, mis on võimelised kuvama ka automaatse andmetöötlusseadme genereeritud digitaalset informatsiooni;
                                       
                                    
                                          —
                                       
                                       
                                          10 omatoitega valjuhääldit, ühekaupa korpuses;
                                       
                                    
                                          —
                                       
                                       
                                          20 digitaaluniversaalplaati (DVDd), millele on salvestatud „moodsa kunsti” teosed heliga varustatud piltide kujul.
                                       
                                    Kunstnik on kujundanud videosignaalide taasesitusseadme, projektorite ja valjuhääldite väliskuju nii, et need näeksid välja „moodsa kunsti” teosena, säilitades siiski oma funktsiooni.
                              Seadmestik esitatakse tollile osadena.
                           
                        
               
                  8521 90 00
                  8528 69 10
                  8518 21 00
                  8523 40 51
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 8521 ja 8521 90 00, 8528, 8528 69 ja 8528 69 10, 8518 ja 8518 21 00 ja 8523, 8523 40 ja 8523 40 51 sõnastusega.
                  Toodet ei või klassifitseerida kui skulptuuri rubriiki 9703 00 00, kuna ei seadmestiku ühtki üksikkomponenti ega ka kogu seadmestikku kokkupandud kujul või käsitada skulptuurina. Komponente on kunstnik pisut modifitseerinud, kuid see ei muuda nende kui jaotisse XVI kuuluvate toodete esmast funktsiooni. Seadmestikust teeb „moodsa kunsti” teose DVDdele salvestatud sisu koos seadmestiku komponentidega.
                  Audio-videoseadmestik ei ole liitaparatuur, kuna see koosneb pigem üksikkomponentidest, ega ka jaekaubanduse jaoks mõeldud komplekt üksikesemetest klassifitseerimise üldreegli 3b tähenduses. Järelikult tuleb seadmestiku komponendid klassifitseerida eraldi.
                  Seega tuleb videosignaalide taasesitusseadmed klassifitseerida CN-koodi 8521 90 00 alla, projektorid CN-koodi 8528 69 10 alla, valjuhääldid CN-koodi 8518 21 00 alla ja DVDd CN-koodi 8523 40 51 alla.
               
            
                  
                              2.
                           
                           
                              Nn valgusinstallatsioon, mis koosneb 6 ringikujulisest luminofoorlambist ja 6 plastvalgustist.
                              Selle on kujundanud kunstnik ja see toimib tema antud juhiste kohaselt. Installatsioon on ette nähtud väljapanekuks galeriis seinale kinnitatuna.
                              Valgustid on üksteisest eraldi ja need tuleb paigutada vertikaalselt.
                              Lambid tuleb asetada valgustitesse, mis annavad vaheldumisi kaht erinevat tooni valget valgust.
                              Toode esitatakse tollile osadena.
                           
                        
               
                  9405 10 28
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1, 2a ja 6 ning CN-koodide 9405, 9405 10 ja 9405 10 28 sõnastusega.
                  Toodet ei või klassifitseerida kui skulptuuri rubriiki 9703 00 00, kuna kunstiteost ei moodusta mitte installatsioon ise, vaid selle rakenduse tagajärg (valgusefekt).
                  Toodet ei või klassifitseerida rubriiki 9705 00 00, kuna installatsioon ei ole ajaloolist huvi pakkuv kollektsiooniobjekt. Sellel on rubriigi 9405 valgustite omadused.
                  Seega tuleb toode klassifitseerida kui seinavalgusti CN-koodi 9405 10 28 alla.